**Steletovo priznanje za leto 2022 prejme knjiga *DEDIČI PROSTORA, VARUHI POMNIKOV***

**Slovensko konservatorsko društvo podeljuje priznanje projektu priprave, izdaje in promocijo knjige DEDIČI PROSTORA, VARUHI POMNIKOV.**

Knjiga s pomenljivim naslovom *DEDIČI PROSTORA, VARUHI POMNIKOV* je bila izdana konec leta 2021, promocija njene vsebine pa je potekala skozi vse leto 2022. Njen izvorni namen je bila obeležitev 60. obletnice obstoja samostojnega organiziranega varstva kulturne dediščine v severovzhodni Sloveniji v letu 2019. Je sad večletnega terenskega in kabinetnega dela mariborskih sodelavcev Zavoda, ki daleč presega svoj izvorni namen. V njej je resda skupek znanj in izkušenj, obsežnih informacij o bolj ali manj uspešnih obnovah skozi zgodovino spomeniškega varstva na tem območju, je tudi prvi resnejši pregled zgodovine spomeniškovarstvene dejavnosti na Slovenskem Štajerskem in razvoja posameznih strok znotraj konservatorstva, njeno sporočilo pa je bistveno globlje. Pisci so zmogli preseči egocentričnost predstavitve lastne dejavnosti in so v središče zgodbe postavili spomenike. Osnovni tekst teče kot pripoved *pomnikov*, kot jih avtorji imenujejo, saj so že z igro poimenovanja želeli opozoriti na pomene, ki jih ostaline preteklosti nosijo v svojem bistvu. Te namreč niso le materialni ostanki naše skupne preteklosti, ampak bogati nosilci sporočil in posredovalci temeljev kulture prostora, v katerem živimo, naše pokrajine in tukajšnjih ljudi. Pri nastanku monografije je sodeloval praktično ves kolektiv mariborske območne enote Zavoda za varstvo kulturne dediščine, kar je svojevrsten dosežek, ki govori o pripadnosti vsakega izmed sodelavcev tako kolektivu kot tudi dediščini. Z interdisciplinarnim znanjem in veščinami, med katerimi štejejo tako sposobnost pisnega izražanja kot tudi kritičnega razmisleka in uredniškega dela, so kulminirale v edinstveno spomeniškovarstveno publikacijo, ki jo po svoji tehtnosti, tekočem poljudno-strokovnem besedilu, slikovni opremi in odlični oblikovni dovršenosti, lahko postavimo ob bok podobnim publikacijam na evropskem nivoju. Ravno zaradi interdisciplinarnega in kolektivnega dela, ki je terjalo neizmerno mero človeške potrpežljivosti in predanosti vseh vpletenih, je publikacija toliko dragocenejša. Glavni namen monografije in kolektivnega truda je, da doseže številne ljudi in v njih na subtilni način prebudi zavedanje, »*da smo dediči prostora vsi mi in ne le spomeniško varstvo«*. Da bi mi vsi postali zavedni varuhi in skrbni uporabniki dediščine in bi tako skupaj z državnimi institucijami, lokalnimi skupnostmi, izobraževalnimi ustanovami dosegli družbeno zavest, v kateri bi vsak izmed nas podedovano pojmoval kot lastno skrb in zavezo. Kolektiv mariborske območne enote je spričo navedenega monografijo pospremil med ljudi s številnimi predstavitvenimi dogodki. Večji prireditvi sta bili predstavitvi knjige in njenega glavnega sporočila v Univerzitetni knjižnici Maribor in v Mestnem muzeju v Ljubljani, ob tej priložnosti so postavili tudi razstavo v galeriji *Spomeniškovarstveni center* Zavoda za varstvo kulturne dediščine Slovenije. Sledile so številne objave v lokalnih časopisih, spletnih portalih, radijske in televizijska predstavitev ter drugi javni dogodki in predavanja, kar načrtujejo tudi v prihodnje. Zavedajo se namreč pomena aktivnega vključevanja širše in strokovne javnosti, izobraževanja in ozaveščanja vseh, predvsem mladih generacij, ter nujnosti vključevanja strokovnjakov in dediščinskih vsebin v vzgojno-izobraževalni proces. Knjiga s številnimi spremljevalnimi aktivnostmi predstavlja občudovanja vreden kolektivni dosežek konservatorjev mariborske enote Zavoda, ki je že po prvih odzivih bralcev precej odmeven in bo morda sprva kot majhen tok vode nedvomno prerasel v postopne premike v družbi in njenem odnosu do kulturne dediščine. Prizadevanja vseh sodelujočih je vodila misel, da *ohranjena kulturna dediščina pripada vsem nam.* Tisti, ki se z njo tudi sicer ukvarjamo, bodisi v poklicnem, materialnem smislu, bodisi na znanstvenem in teoretskem nivoju in vsi tisti, ki jo imamo preprosto radi, moramo priznati, da ne gre le za knjigo, ampak za dediščinski projekt ozaveščanja posameznika in družbe o pomenu podedovanega dediščinskega bogastva*,* skozi katerega bralec doživi dediščino kot ponotranjeno vrednoto, za katero smo dolžni skrbeti vsi in ne le stroka kot taka.